送杜時可歸太學
作者：晁公遡
朝代：宋

paragraphs: 宴安不可懷，百年能幾何。
況今五學開，皆以禮爲羅。
既書內舍籍，天門近嵯峨。
云胡久不歸，滯留蜀江沱。
要須勇一往，行即中十科。
君婦定復賢，相敦戒蹉跎。
暫別德曜桉，勿操子犯戈。
會看此里閭，高車再來過。
路人笑指點，駟馬金盤陀。
遠遊那足悲，所得蓋已多。
罷酒當就途，執杯聽我歌。
司業乃父兄，養材如菁莪。